Dispositius conjunt dels Mossos d'Esquadra i de la Guàrdia Urbana del districte de Ciutat Vella han permès la detenció de 46 persones en el darrer mes. Els detinguts contactaven amb turistes per oferir-los la possibilitat de comprar marihuana en locals propers, segons una nota conjunta dels dos cossos policials. Els locals són associacions cannàbiques que, en cap cas, estan autoritzades a la venda de marihuana ni de cap altra substància estupefaent. Totes les detencions s'han produït a Ciutat Vella i el darrer dispositiu es va fer ahir divendres al vespre al voltant de la Rambla.  Efectius dels Mossos d’Esquadra i de la Guàrdia Urbana de Barcelona es van desplegar per diferents punts de la zona per tal de detectar aquestes persones que es dediquen a captar altres persones, majoritàriament turistes que desconeixen la legalitat vigent al nostre país, i els ofereixen drogues indicant-los les associacions cannàbiques on poder adquirir-les.   El balanç dels quatre dispositius que s’han realitzat fins ara és de 46 persones detingudes, d’origen nord-africà, especialitzades en aquesta activitat delictiva que promou la captació i el consum de substàncies estupefaents.   Segons el Mossos i la Guàrdia Urbana, els objectius d’aquests dispositius se centren en intensificar el patrullatge de paisà en les zones més afectades per aquesta modalitat delictiva i detectar aquestes persones que ofereixen marihuana als turistes. Un cop se’ls detecta, els agents els fan seguiment fins que arriben a les associacions cannàbiques properes a la Rambla.   Aquests dispositius es mantindran amb l’objectiu de reduir l’activitat delinqüencial que es realitza al voltant d’aquestes associacions cannàbiques. Des de mitjans del 2015 s’han realitzat 74 tancaments d'aquest tipus d'associacions que operen al districte de Ciutat Vella com a punts de consum i venda de marihuana i haixix sense llicència municipal o emparant-se en llicències que no s’ajusten a l’activitat que duen a terme.   Actualment hi ha 35 associacions cannàbiques que tenen llicència a Ciutat Vella (30 en situació legal, 2 amb precinte judicial, una tancada i 2 extingides per canvi d’activitat).

Summary: Els Mossos i la Guàrdia Urbana detenen 46 persones per captar consumidors i indicar-los on comprar marihuana


El conseller d’Acció Exterior, Alfred Bosch, ha qualificat de “revés jurídic contra les obsessions de Borrell” la decisió del TSJC de desestimar les mesures cautelars demanades pel govern espanyol i no tancar tres delegacions catalanes a l’exterior de moment. Ho ha dit en una atenció als mitjans de comunicació aquest dilluns després de reunir-se amb el president Torra al Palau de la Generalitat per la decisió judicial. Segons Bosch, les cautelars no s’han acceptat pel temps que el ministeri d’Exteriors ha passat “reunint informació a través del seguiment secret de persones”, cosa que ha qualificat “d’escàndol d’espionatge”. El conseller ha dit que la decisió “reforça” la posició del Govern, que podrà mantenir obertes les oficines a Berlín, Londres i Ginebra “amb normalitat”.

Summary: Bosch qualifica de “revés jurídic contra les obsessions de Borrell” la decisió del TSJC de no tancar les delegacions


La jutgessa ha enviat a presó un delinqüent multireincident molt actiu a la comarca del Baix Empordà. Acumula quatre condemnes i té nou causes més pendents de judici per robatoris, agredir policies, exhibicionisme o amenaces. Durant anys, Mohamed Rachid Khalifa ha entrat i sortit de presó constantment i ha provocat que alguns municipis on sol actuar –com Sant Feliu de Guíxols- demanessin el seu ingrés a presó per evitar que delinquís de nou. Ara, el Jutjat d'instrucció 1 de la Bisbal d'Empordà l'ha enviat a presó per endur-se una cisalla d'una ferreteria de Palamós i amenaçar amb una navalla un treballador que el va perseguir per recuperar l'objecte robat. Per aquest robatori s'enfronta a una pena de 4 anys i mig. Mohamed Rachid Khalifa s'havia convertit en un delinqüent habitual al Baix Empordà. Tant, que alguns ajuntaments de municipis on sol actuar, com ara Sant Feliu de Guíxols, havien demanat a fiscalia i jutjats que ingressés a presó per evitar que tornés a delinquir. Un últim robatori, comès el 15 de febrer a Palamós, ha acabat amb el delinqüent entre reixes. L'home, que té 43 anys, és originari de Gaza i està en situació irregular al país, ja ha estat condemnat quatre vegades per diferents jutjats gironins. Les sentències el condemnen per atemptat a agent de l'autoritat, delicte lleu de danys, usurpació, trencament de condemna i un delicte lleu d'amenaces. A més, té pendents nou judicis als quals s'hi suma ara l'acusació pel robatori a Palamós. Després d'entrar i sortir constantment de la garjola, la titular del Jutjat d'instrucció número 1 de la Bisbal d'Empordà l'ha enviat a presó provisional a l'espera de judici perquè considera que hi ha un risc elevat de "reiteració delictiva".  La investigació recull que, als antecedents que té, s'hi afegeix que en els darrers dies "ha anat augmentat la seva espiral de violència" atemorint una treballadora d'una botiga i, finalment, traient una navalla per cometre un robatori. Per això, el jutjat assenyala que, si surt en llibertat, no només podria continuar amb "la seva espiral delictiva" sinó que també podria arribar a agredir físicament algú.  "Sóc un home perillós" El sospitós té pendents judicis per delictes d'amenaces, agredir agents, lesions, trencament de condemna, robatoris amb força i exhibicionisme. A més, la fiscalia demana una pena de 4 anys i 6 mesos de presó pel robatori de Palamós.  En l'escrit de conclusions provisionals sosté que cap a tres quarts de set de la tarda del 15 de febrer, Mohamed Rachid Khalifa va entrar a una ferreteria situada al carrer López Puigcerver. Un cop dins la botiga, es va apoderar d'una cisalla i va travessar la línia de caixes cridant "sóc un home perillós, he matat a molta gent a l'estranger, us vull canviar la cisalla per una pistola".  L'home va fugir de la botiga i un treballador el va perseguir reclamant-li que li retornés la cisalla. Aleshores, l'acusat es va treure una navalla de la butxaca i la va brandar davant el treballador, que el va deixar de perseguir per por a que l'apunyalés. El fiscal acusa Khalifa d'un robatori amb intimidació

Summary: Ingressa a presó un multireincident que robava, agredia policies i va generar "una espiral delictiva" al Baix Empordà


La Comissió Europea defensa que no hi ha "una justificació clara" per mantenir tancades les fronteres internes a la Unió Europea. "Les autoritats sanitàries asseguren que no hi ha una justificació clara per mantenir les restriccions de viatges i els controls fronteres a l'espai Schengen", ha defensat l'eurocomissaria de l'Interior, Ylva Johansson, que ha demanat als estats reobrir totes les fronteres internes de la UE a finals de juny. Tanmateix, Johansson ha admès que durant la reunió dels ministres europeus de l'Interior alguns països han confessat que "no estan preparats" per decidir ara mateix si poden reobrir fronteres a finals de mes. Tot i això, Johansson s'ha mostrat confiada que a principis de juliol s'haurà restablert completament la lliure circulació a l'espai Schengen després de mantenir aquesta reunió. "Crec que la situació sanitària i política ho permet", ha dit. Segons Johansson, les dades del Centre Europeu de Control de Malalties (l'ECDC per les seves sigles en anglès) mostren que "una forta convergència positiva" de la situació epidemiològica entre els estats de la UE. Un document intern de l'ECDC filtrat a la premsa mostra com la majoria d'estats europeus registren menys de 100 contagis nous de coronavirus per cada 100.000 habitants al dia. A l'Estat només Castella i Lleó està per sobre d'aquest llindar. Només algunes regions de Grècia, els Balcans, Bulgària, els països bàltics, Finlàndia i Holanda no han detectat nous casos en les últimes dues setmanes. Els nivells més alts de nous contagis es concentren en algunes regions del Regne Unit i Suècia.

Summary: La Comissió Europea defensa que no hi ha "una justificació clara" per mantenir tancades les fronteres internes a la UE


La CUP ha exigit un canvi de model en el gestió de residències públiques i ha advertit que l'actual és un model "fallit". El diputat Vidal Aragonés ha advertit que  les empreses privades prioritzen els beneficis i creu que només hi ha dos procediments per a fer-ho: "S'escanya als treballadors i s'empobreixen les condicions dels usuaris. No hi ha màgia". Aragonés també ha instat el conseller d'Afers Socials i Família, Chakir El Homrani a aclarir "amb noms i cognoms" si algun responsable polític del govern espanyol "va fer perdre deu dies" en l'obtenció de material: "Aquesta manca de compres són vides humanes, i el poble necessita saber si hi ha algun responsable que ha provocat la pèrdua de vides humanes", ha reblat. Aragonés ha insistit que els elements que han provocat la "crisi" a les residències són previs a la pandèmia. Ha criticat per l'aposta "històrica" per un model de gestió privada. Concretament, el diputat ha carregat contra Mutuam, "dirigida per dos alts càrrecs d'un govern de CiU": "Sembla que ningú es vol reconèixer en CiU ara, però ens preocupa quan alguns mantenen les mateixes pràctiques que el pujolisme".  El parlamentari de la CUP també ha denunciat les condicions de treball del personal en residències, per la manca de personal o per les "indicacions contradictòries, i també pels sous minsos. Per això ha recordat al Govern que té eines per canviar les seves retribucions i ha reclamat que deixin de banda "l'aplaudiment de la política" i dotin de pressupost "un sector abocat a la crisi". Amb tot, ha qüestionat "d'on sortiran els calers" que l'executiu s'ha compromès a posar en el sector.

Summary: La CUP reivindica el sistema públic de residències i adverteix que l'actual model és "fallit"


Els Mossos d'Esquadra han detingut dos homes de 30 i 41 anys i una jove menor d'edat per cultivar 895 plantes de marihuana en una masia a Torrent (Baix Empordà). A finals de juliols, els agents dels Mossos d'Esquadra van descobrir que en una masia situada al sud del municipi que tenia una plantació. Aquest dimarts finalment van fer una entrada al domicili situat al carrer de Clot de Soler. Durant l'escorcoll es van intervenir les 895 plantes i també es va detenir les tres persones que llogaven la masia i cuidaven la plantació. La masia estava distribuïda en dotze habitacions diferents on hi van trobar cabdells de marihuana, una pistola d'aire comprimit i munició i una balança de precisió.  També es van intervenir 63 transformadors i 63 focus, 7 aparells d’aire condicionat, 11 ventiladors i extractors, diverses ampolles de fertilitzant i grans restes de fulles seques de marihuana. Els dos homes i la jove van quedar detinguts per un delicte contra la salut pública i també per un delicte de frau de fluid elèctric. Els Mossos van demanar un informe a la companyia elèctrica i van comprovar que punxaven la llum, ja que hi havia un consum excessivament elevat d'electricitat. De tota manera, la investigació continua oberta i no es descarten més detencions. Els detinguts, a qui no els consten antecedents, van passar ahir a disposició del jutjat de guàrdia de La Bisbal d’Empordà, qui en va decretar la seva llibertat amb càrrecs. Respecte a la menor d’edat aquesta serà citada per declarar davant la Fiscalia de Menors de Girona.

Summary: Detenen tres persones per cultivar unes 900 plantes de marihuana en una masia del Baix Empordà


El document conclou que el govern espanyol coneixia la gravetat de la situació des del gener  ACN Madrid .-L’informe que la Guàrdia Civil ha enviat a la jutgessa que investiga les manifestacions del 8-M apunta directament al director del Centre de Coordinació d’Emergències i Alertes Sanitàries, Fernando Simón, per posar “en risc tota la comunitat” per unes declaracions del 27 de febrer. En elles, segons el document, Simón manifestava que no sabia “com s’havia pogut infectar un pacient d’Andalusia” i que “el virus pot haver circulat per Andalusia i això sí que seria un risc”. Unes declaracions que, al seu entendre, posaven de manifest “la incontrolabilitat del virus” i, per tant, “del perill de contagi en les reunions i aglomeracions de persones”.  També que el fet que assegurés que el virus hauria arribat abans, “generen incertesa" i, per tant, "un potencial perill per a les reunions de masses”. Malgrat això, aquell dia Simón també va afirmar que la transmissió de casos a nivell comunitari es considerava molt baixa.  El document també introdueix més crítiques directes a l’actuació de l’executiu espanyol. Cita, per exemple, que el 9 de març es va permetre que aficionats al futbol italians “viatgessin a València en plena crisi del coronavirus a Itàlia” i que “no consta que es practiquessin controls de temperatura a l’aeroport ni cap altra mesura” malgrat que eren “aficionats de l’Atalanta, un club de la regió de la Lombardía, la més afectada”. Malgrat que el partit es va jugar a porta tancada, continua l’informe, “els aficionats van deambular per bars i establiments de la ciutat sense cap control”. En aquest sentit conclou que el fet que l’executiu espanyol no prohibís els vols entre Espanya i Itàlia fins el 10 de març va permetre que “multitud de ciutadans procedents de zones de risc hagin infectat la població espanyola i que uns i altres podrien haver acudir a les reunions i manifestacions de la Comunitat de Madrid que se celebraven en aquelles dates”. Altres manifestacions cancel•lades  La Guàrdia Civil fa referència a més de la prohibició d’un congrés evangelista a Madrid que havia de reunir 5.500 persones o "d'instar" que altres es cancel·lessin. Cita com a exemple les manifestacions de Simón el 6 de març on assegurava que calia suspendre les reunions previstes, malgrat que el document omet que Simón afegia que eren totes les que suposaven una concentració de persones procedents d’arreu del món.  Igualment, la Guàrdia Civil conclou a l’informe que el govern espanyol tenia “un profund coneixement dels riscs de la malaltia per part dels responsables sanitaris” i malgrat això va permetre la celebració del 8-M tot i que “els desplaçaments i accessos als esdeveniments juguen un paper fonamental pel que fa a la concentració massiva de persones, especialment el 8-M, pel nombre elevat d’assistents”.  L'informe també inclou altres informacions imprecises. Com ara que la OMS va qualificar el brot de la covid-19 com una pandèmia el 30 de gener quan en realitat ho va fer l'11 de març.  Les declaracions de Duque  A més, citen unes declaracions del Ministre de Ciència, Pedro Duque, en les quals la tercera setmana de març va “reconèixer” la gravetat del coronavirus des del mes de gener. Partint d’una notícia, citen que Duque va explicar que els investigadors espanyols van “treballar de manera intensa des que es va conèixer la malaltia, el mes de gener”. També que el 2 de febrer van mantenir una reunió amb dos professors per “assegurar que tinguessin més facilitat i els mitjans necessaris per investigar la malaltia". “Aquell mateix 2 de febrer vam alliberar mitjans i van fer “canvis legals per reduir els terminis que van culminar en el reial Decret de l’Estat d’Alarma on hem posat totes les mesures en funcionament”, detalla l'informe segons la notícia publicada.   Unes declaracions que, segons la policia, demostren que el govern espanyol “coneixia ja des del mes de gener la gravetat real del coronavirus”. “Per això és el parer d’aquesta instrucció que la Direcció General tenia dades objectives suficients derivades de les circumstàncies concretes de cada cas per haver ponderat els bens i drets protegits a la nostra constitució” perquè disposava d’aquestes dades “des de la primera setmana del mes de març del 2020”. Per tot plegat, l’informe conclou que “a partir del 5 de març no s’hauria d’haver fet cap manifestació ni concentració de persones a la Comunitat de Madrid amb motiu de la crisi del covid-19, i no celebrar-ne unes i cancel•lar-ne altres, com al final va acabar passant”.

Summary: L’informe de la Guàrdia Civil acusa Simón de posar en “risc” els ciutadans amb el coronavirus


El nou edifici de l’escola Arrabassada de Tarragona entrarà en funcionament el curs 2020-2021, segons ha explicat aquest dimarts el conseller d’Educació, Josep Bargalló. En una visita a les obres del nou centre, Bargalló ha assegurat que l’edifici satisfarà “totes les necessitats d’un projecte educatiu sòlid i innovador”. L’immoble està pressupostat en uns 4 milions d’euros i s’aixeca en un lloc diferent d’on hi ha els barracons, que des de fa una dècada acullen els estudiants. L’escola Arrabassada té actualment 450 alumnes i d’entrada l’oferta no s’ampliarà, encara que s’estudiarà si en el futur s’amplia per tal que faci també la funció d’institut. Per altra banda, el conseller no ha posat data perquè l’escola Ponent, que també està en barracons, tingui un nou edifici i ha comentat que tot dependrà de si millora el finançament de la Generalitat i hi ha un nou pressupost. La voluntat del Govern és que en set anys s’eliminin 700 dels 1.000 barracons que hi ha ara a les escoles catalanes. La nova escola tindrà dues línies i acollirà els 450 alumnes que ja té ara. D’entrada no hi ha una previsió d’ampliar l’oferta, encara que per al futur hi ha l’opció de fer-hi un institut annex i convertir el centre en un institut-escola. Bargalló ha apuntat que Catalunya pateix una davallada demogràfica a parvulari però que aviat hi haurà un augment a secundària. “Hem d’estar atents per respondre adequadament a l’augment dels propers anys i la resposta no pot ser massificar els instituts que ja hi ha. Caldrà prendre decisions i la fórmula d’institut-escola ens va molt bé”, ha comentat el conseller. A més, ha donat per acabada “l’època dels grans instituts” i ha apostat per deixar de concentrar tot l’alumnat al centre de les ciutats i repartir-lo cap als barris, com podria acabar passant en el cas del barri de l’Arrabassada de Tarragona. Per l’alcalde de Tarragona, Pau Ricomà, el nou equipament “és una escola nova, no només de construcció sinó també de concepció”. L’ha presentat com un centre integrat a Llevant i ha destacat que cal que les escoles i la ciutat estiguin integrades. Precisament amb aquesta intenció s’ha dissenyat l’estructura. L’arquitecte del projecte, Santi Vives, ha comentat que hi haurà tres edificis -principal, gimnàs i parvulari- que estaran connectats, amb una gran plaça central al mig i que permetran obrir-se individualment per donar servei a la comunitat. En total seran 12 aules de primària i sis de parvulari. Sense data per treure els barracons de l’escola Ponent Una altra escola que porta anys en barracons a Tarragona és la Ponent. Bargalló ha expressat la voluntat és que es construeixi un nou edifici, però no ha posat data. Ha argumentat que els temps variaran en funció de si hi ha una millora del finançament de la Generalitat i de si hi ha un nou pressupost. El conseller ha concretat que a Catalunya hi ha uns 1.000 mòduls prefabricats, dels quals 700 estan ocupats per escoles que haurien de tenir un edifici més nou o més gran. Els 300 restants hi són per causes conjunturals o puntuals. “Els 700 que no hi ha de ser, els traurem tots. Els altres 300 sempre hi seran”, ha concretat. A més, ha recordat el compromís del govern d’eliminar els 700 en un màxim de set anys, i ha valorat que si augmenta el pressupost d’Educació els terminis es podrien reduir fins als quatre anys. Finalment, en la reunió que han mantingut Bargalló i Ricomà, el conseller ha posat damunt la taula una proposta per incrementar l’ús del Complex Educatiu de Tarragona, l’antiga Laboral, tot posant a disposició del consistori algunes infraestructures que puguin ser útils per a la ciutat.


El president de la Generalitat, Carles Puigdemont, ha contraposat aquest dimecres l'actitud de Catalunya i el seu Govern amb la de l'Estat i l'executiu de Mariano Rajoy. "Mentre nosaltres obeïm el mandat democràtic, l'Estat, en canvi, desobeeix la normativa europea que té per objectiu el bon funcionament econòmic i la protecció de les persones", ha dit el president en el marc de la presentació del llibre 'L'Europa que han fet fracassar', de l'eurodiputat Ramon Tremosa i el seu assistent Aleix Sarri. Puigdemont ha volgut remarcar com a exemple d'aquesta comparació la llei que va impulsar el Govern contra la pobresa energètica, i la posterior prohibició de l'executiu espanyol amb "un escàs desenvolupament" que va fer al respecte l'Estat tot i la recomanació europea. En el mateix context, ha defensat la "necessitat mútua de catalans i europeus" i ha afirmat que Catalunya "no es resigna a que Europa no aculli l'estat català independent".  Carles Puigdemont ha estat el darrer a intervenir en la presentació del llibre i qui més estona ha parlat. I ho ha fet defensant constantment el vincle entre Catalunya i Europa. Tant és així que una de les primeres coses que ha dit és que els catalans "no ens resignem a que Europa no aculli l'estat català independent", sense explicar massa res al respecte. El que sí ha volgut remarcar insistentment és la necessitat que Europa "es renovi" i sigui un espai "cohesionat i de valors". "Ha de ser així pel risc dels populismes, i també per aixecar la veu dels nostres ciutadans davant un Estat espanyol que ha desconnectat de Catalunya i també d'Europa", ha sentenciat. En aquest sentit, ha assegurat que des d'Espanya i el seu govern no tenen cap inconvenient en no complir directives europees, recomanacions, compromisos o sentències. I això, per a Puigdemont, és un element que juga a favor de Catalunya si es compara amb l'Estat. "Mentre nosaltres obeïm el mandat democràtic, l'Estat, en canvi, desobeeix la normativa europea que té per objectiu el bon funcionament econòmic i la protecció de les persones. No és només deslleials als socis europeus que s'esforcen en complir, també demostra davant el món que Espanya és incapaç d'afrontar reptes com la pobresa energètica, les energies renovables i les infraestructures", ha dit.  Després de criticar com el govern espanyol va impulsar la suspensió de la llei catalana contra la pobresa energètica, com s'ha desentès de les energies renovables i ha penat l'autoconsum, i com "boicotegen" el Corredor Mediterrani, el president ha insistit en que un eventual estat català podria "ajudar a crear aquesta Europa que funcionaria".  "Hi ha moltes mans culpables del fracàs d'aquesta Europa. Evidentment que Europa necessita canvis, i sense ells no funcionarà, no és presentable, no seria un projecte adherible emocionalment. Però perquè això passi, no hi sobra ningú, i els catalans encara menys. Ens necessitem mútuament europeus i catalans", ha sentenciat, tot afegint que Catalunya "pot fer aportacions rellevants per no convertir-nos en culpables del fracàs sinó tot el contrari".

Summary: Puigdemont contraposa "l'obediència de Catalunya al mandats democràtic" a la "desobediència" de l'Estat a Europa


La Fundació Arrels ha rebut el Premi Ciutadà Europeu atorgat per l'Oficina del Parlament Europeu a Barcelona de la mà de l'eurodiputat Francesc Gambús, que va proposar l'entitat de la ciutat comtal pel guardó. L'acte de lliurament s'ha celebrat al Museu Marítim de Barcelona aquest dilluns a la tarda. El director en funcions de l'Oficina, Sergi Barrera, ha justificat l'elecció per la tasca "d'atenció a persones sense llar" a la capital catalana que fa 31 anys que duu a terme Arrels. En declaracions posteriors a l'ACN, el director de la fundació, Ferran Busquets, ha demanat a "totes les administracions" que superin "les qüestions de competències" i pensin "en les persones en concret". A més, ha recordat que a la Unió Europea hi ha "més de 400.000 persones que dormen al carrer".

Summary: La Fundació Arrels rep el Premi Ciutadà Europeu


Des de primers de juny els bars i restaurants de l'avinguda Just Marlés de Lloret de Mar (la Selva) ja han pogut instal·lar taules i cadires al carrer. Aquesta nova proposta de l'Ajuntament forma part d'una prova pilot que durarà fins a l'octubre per tal de "dinamitzar" aquest carrer durant el dia. L'alcalde del municipi, Jaume Dulsat, considera que les queixes per a la instal·lació de noves terrasses a l'avinguda que popularment es coneix com la riera són "oportunisme polític" i remarca que, de moment, no s'ha produït cap incident. L'horari d'obertura és des de les vuit del matí fins a les nou del vespre. Per aquest motiu, l'alcalde considera que la instal·lació de noves terrasses serveix per "aprofitar una avinguda que dona al mar" però que durant el dia no té molta afluència de gent. Dulsat creu que si aquestes terrasses funcionen servirà per "demostrar que en aquest carrer passen coses de dia" a les empreses i per tan fer "un petit pas per canviar la tendència" de presència de locals d'oci nocturn. Dulsat ha recordat que aquesta avinguda "a la nit té un ús intensiu" ja que s'hi poden arribar a reunir entre 10.000 i 12.000 persones durant els mesos de més afluència turística. Per això entén que "hagi generat polèmica" entre la ciutadania l'opció d'oferir als establiments obrir una terrassa, però fa una crida a la calma tot garantint que durant la nit "no en pot quedar ni rastre" de les terrasses a aquesta avinguda. De tota manera, no entén perquè el síndic de Lloret de Mar, Joaquim Teixidor, es va mostrar contrari a la proposta i considera que aquest no és el seu "paper". L'alcalde ha recordat que la tasca del síndic és "recollir les queixes de coses que passen, no fer informes de coses que creu que passaran" i per tant, pensa que el síndic es va precipitar en mostrar el seu posicionament. Tot i així, entendrà que, si hi ha queixes, en el proper informe que presenti Teixidor hi hagi un apartat dedicat a les molèsties per aquestes terrasses. De moment, els establiments que compten amb terrasses a l'avinguda Just Marlés no arriben a la desena i es tracta de taules enganxades a la façana dels locals, sense envair l'espai per a vianants. La intenció és permetre que la gent pugui seguir circulant tranquil·lament per aquesta avinguda i, de fet, és l'objectiu principal per a l'equip de govern per tal de dinamitzar una zona en què està monopolitzada pels usos de nit. A més, Jaume Dulsat ha insistit que "la gent escull venir a la Costa Brava per aprofitar els espais a l'aire lliure" i per això cal ser conscients de les demandes turístiques, sempre i quan això no comprometi la vida dels veïns de la ciutat. Per això, Dulsat fa un bon balanç de les terrasses, tot i que és un balanç "amb la boca petita" a l'espera de tancar la prova pilot de les terrasses a la riera a l'octubre i poder realitzar una valoració final. Informadors turístics durant la nit A l'obertura de terrasses diürnes de la riera, cal afegir que a partir d'aquest divendres 22 de juny ha arrencat una campanya d'informadors turístics durant la nit per tal d'evitar que hi hagi venda ambulant, prostitució i tràfic de drogues en aquest carrer. Segons Dulsat, hi haurà un reforç dels agents de la policia municipal en aquesta zona, però aquest any s'hi sumaran els quatre informadors pagats per la Mesa de Turisme, que està formada per diverses associacions d'empresaris del municipi. En total, la mesa hi ha aportat 35.000 euros per a aquest nou servei que ha de tenir un ús sobretot "persuasiu". Jaume Dulsat ha explicat que "si hi ha una persona que ofereix serveis i un informador al costat els incomoda" marxaran, i d'aquesta manera evitaran que hi hagi "activitats il·lícites". A més, ha recordat que aquests informadors no tenen autoritat però sí que poden " informar a un policia" quan observin alguna persona que realitza conductes inapropiades.

Summary: Lloret permet les terrasses a la riera i l'alcalde titlla les queixes d'"oportunisme polític"


Protecció Civil ha desactivat aquest diumenge a la nit la fase d'alerta del Procicat per fortes ventades per la millora de les condicions meteorològiques. Amb tot, manté la prealerta perquè encara es podran registrar ratxes fortes al litoral i prelitoral de les comarques de Barcelona i al sud de les comarques de Girona. Durant aquest diumenge el temporal de vent ha perdut intensitat i no s'ha superat el llindar de 90 quilòmetres per hora en cap punt del territori. Tot i això, el vent ha bufat fort a la zona de Barcelona i al sud del Maresme, on s'han registrat diverses incidències que han generat fins a 102 expedients al telèfon d'emergències 112. De cara a dilluns, el risc de fortes ventades es manté baix, tot i que es preveu que localment es puguin registrar ratxes fortes.

Summary: Finalitza l'alerta del Procicat per vents davant la millora de les condicions meteorològiques


El documental 'EnFemme' d'Alba Barbé s'ha estrenat internacionalment al Festival de cinema de Guadalajara, on Catalunya n'és convidada d'honor, en la secció 'Proyecciones especiales – Premio Maguey' i, com ha explicat la seva directora, "versa sobre una comunitat de persones que practiquen el transvestisme (o 'cross-dressing') i de dones transgènere a Barcelona al voltant d'un club que dona el nom al documental". En una entrevista a l'ACN, Barbé ha criticat que "hi ha una urgència política davant una situació d'homofòbia i transfòbia molt generalitzada en molts països" i ha apuntat que el seu documental és "un pas més" en aquesta lluita contra l'homofòbia i la transfòbia. Ha recordat que d'alguna manera aquest projecte de documental va néixer a Mèxic precisament perquè hi va viure un any i allí va decidir estudiar a Antropologia. "És una forma de retornar a aquest país una cosa que em va brindar al seu moment", ha dit.  Aquesta és l'òpera prima d'Alba Barbé. Ella és antropòloga i no ve de la formació cinematogràfica. Va fer una tesis doctoral sobre el transvestisme i les persones que formen part del col·lectiu la van deixar entrar a les seves vides. El documental retrata el món quotidià d'aquesta comunitat que practica el transvestisme en un club barceloní, la ubicació del qual no es pot saber perquè les persones que el practiquen viuen, com ha explicat Barbé, "d'una forma amagada la seva pràctica amb molt secret". Barbé ha manifestat que ha dut a terme aquest documental perquè cadascú té la responsabilitat de "generar les condicions de vida perquè totes les vides siguin sostenibles en aquest sistema". De fet, ha criticat que el sistema de gènere és dicotòmic "on només hi ha dues possibilitats de ser home i dona i això genera molt patiment". La directora tenia la necessitat d'explicar una cosa que forma part de la trajectòria de moltes persones, el transvestisme, que "és sentir-se dona des de la part més íntima i que no pot ser exposat públicament".  Ha reconegut que actualment s'està començant a parlar aquestes coses a nivell internacional i local, però hi ha "una urgència política davant una situació d'homofòbia i transfòbia molt generalitzada en molts països. Hi ha una urgència política", ha insistit, "de generar aliances entre diferents col·lectius, institucions, entitats i organismes públics per a fer front i abordar la discriminació per motius d'orientació sexual o expressió de gènere".  'EnFemme' està fet amb molt baix pressupost, uns 20.000 euros, i, com ha dit la directora, s'ha tirat endavant amb la voluntat de la comunitat transgènere de Barcelona i d'un equip de molt bones professionals.  Un projecte que va néixer a Mèxic  Aquest projecte va néixer a Mèxic precisament perquè Barbé hi va viure un any i allí va decidir estudiar a Antropologia. "Ara és una forma de retornar a aquest país una cosa que em va brindar al seu moment". Hi ha tres clubs coneguts a nivell internacional de transvestisme: a Manhattan a Estats Units, a Mèxic DF i a Barcelona. Per això, ha considerat d'especial d'interès venir al Festival de cinema de Guadalajara a difondre'l perquè "hi ha una comunitat molt àmplia, més enllà de la comunitat 'travesti' llatinoamericana".

Summary: Alba Barbé presenta a Guadalajara el seu documental sobre la pràctica del transvestisme en un club de Barcelona


Les entitats sobiranistes Òmnium i ANC han fet una crida a fer aportacions a la caixa de solidaritat després que el jutge del Tribunal Suprem Pablo Llarena hagi donat dos dies als catorze processats per malversació per pagar dos milions d'euros de fiança solidària entre tots. Si no dipositen els diners en el termini indicat, Llarena els amenaça amb embargar-los béns. Les dues entitats han subratllat que tot i no reconèixer els delictes que se'ls imputen, cal ajudar a fer front a la fiança perquè no se'ls embarguin, per exemple, les residències familiars. I en aquest sentit han assegurat que amb aquestes "multes, l'únic que vol l'Estat és agreujar el patiment" dels presos i el seu entorn proper.

Summary: Òmnium i ANC criden a ajudar a pagar els 2 MEUR de fiança que Llarena imposa als processats per malversació


El comitè tècnic del Procicat ha aprovat una proposta de pla per distribuir en franges horàries les sortides dels diferents col·lectius. Segons el plantejament que el Govern ja ha traslladat ja a l'Estat, entre les 6 i les 8 sortirien els esportistes; l'espai entre les 8 i les 9 es deixaria per a la mobilitat laboral; entre les 9 i les 11 podrien sortir persones grans i discapacitats; entre les 11 i les 13, els nens fins a 5 anys; el forat d'entre les 13 i les 16 seria per a neteja; entre les 16 i les 18 podrien passejar menors d'entre 6 i 13 anys; els joves fins als 18 ho farien entre les 18 i les 20 hores, així com els adults que no es desplacen fins als seus llocs de treball, i entre les 19 i les 21 tornarien els esportistes. El pla preveu aquestes franges horàries però no inclou quan podran sortir efectivament persones grans i o els adults que no van a treballar. Dependrà de la realitat epidemiològica, ha apuntat el conseller d'Interior, Miquel Buch, que ha parlat d'un desenvolupament "esglaonat". Els esportistes podrien sortir a peu o amb un mitjà individual, sense utilitzar instal·lacions esportives. Haurien d'anar per espais naturals, parcs o carrers amples de més de 5 metres, sense límit de distància i sense utilitzar cap vehicle per anar-hi.  Les persones dependents i amb discapacitat podrien sortir acompanyades per un cuidador sempre que calgués.  Vergés: "L'Estat crea confusió" La consellera de Salut, Alba Vergés, ha insistit a criticar els "missatges simplistes" del govern espanyol amb l'anunci de les sortides dels nens de 9 del matí a 9 del vespre sense tenir en compte tot el que vindrà al darrere. Aquest malestar, ha dit, també l'han expressat altres autonomies. "Les propostes de l'Estat ens porten a aquesta confusió. Si tothom acaba barrejat no estarem aconseguir aquest objectiu de tenir el mínim d'aglomeracions i no barrejar diferents col·lectius", ha advertit.  Vergés ha assegurat que ha traslladat aquests franges al Ministeri de Sanitat, a qui ha demanat que intenti "no xafar les propostes, perquè tenen un motiu". De moment no ha obtingut resposta. "Em sap greu que la voluntat sigui la de no respectar aquesta feina i també les decisions que es prenen fins aquí", ha reblat. En aquest sentit, ha opinat que el que caldria és un marc general marcat des de l'Estat però que després es pogués adaptar el desconfinament en l'àmbit local. "El concepte d'asimètric i de territorialitzar no és que nosaltres puguem proposar i ens donin permís per fer, és poder prendre les decisions el més properes als ciutadans, és deixar fer als municipis, establir unes recomanacions estables, un marc molt estable, haver treballat els temes, però donar aquest marge perquè els municipis puguin actuar localment", ha assenyalat.  Vergés ha assegurat que des del Govern no s'intenta "causar confusió", ni tampoc es fan "viratges en les decisions, una hora decidint una cosa i al cap d'unes quantes rectifiquen i desmenteixen".  Pel que fa a la realitat epidemiològica de Catalunya, ha constatat que on hi ha més incidència de casos ara mateix és en les zones més poblades, a Barcelona, al Vallès oest i a zones del Baix Llobregat.  Per la seva part, Buch ha indicat que la proposta que ha aprovat el comitè tècnic està fonamentada en criteris de salut i busca l'equilibri entre el control de la pandèmia i els col·lectius que porten setmanes confinats i necessiten sortir. "És un model ordenat i permetria garantir la propagació de la pandèmia i també vetllar per la salut de les persones", ha resumit.

Summary: El Govern proposa un pla per distribuir en franges horàries les sortides de nens, gent gran, esportistes i altres adults


Fitch Ratings ha alertat que l'augment de tensió entre Espanya i Catalunya després de l'aprovació de la llei del referèndum i la suspensió cautelar del Tribunal Constitucional confirma la nota BB amb perspectiva negativa que l'agència de qualificació va donar a Catalunya pel juliol. Fitch subratlla que les relacions amb el govern espanyol són importants per al perfil de crèdit de Catalunya, en tant que "la regió és altament dependent del suport de la liquiditat estatal ". En aquest sentit, apunta que les postures d'ambdues parts a l'entorn del referèndum, "sense importar si se celebra o el resultat", podria tenir un impacte en les relacions de Catalunya amb Espanya a mig termini. Fitch afegeix: "Considerem poc probable la separació d'Espanya, però una escalada de les tensions podria ser qualificada de negativa per a Catalunya si el suport de la liquiditat del govern central es debilités o fins i tot fos retirada". Fitch recorda que Catalunya ja va perdre la qualificació BBB- que aplica a les autonomies espanyoles a finals del 2015 per "l'empitjorament" de les relacions amb el govern estatal. I subratlla el fet que, tot i això, el suport financer ha continuat arribat "de manera notable" a través del Fons de Liquiditat Autonòmica "i també a través d'avançaments del Tresor". La perspectiva negativa a la nota BB de Catalunya reflecteix, afirma Fitch, el "risc" de la confrontació política que pot comportar la reducció o eliminació del suport financer estatal a mig termini, al costat del "dèbil rendiment pressupostari de Catalunya, tot i que en fase de millora", un deute elevat i el risc del refinançament. L'agència afirma que Catalunya ha registrat balanços negatius des del 2008 i que és el principal receptor del suport financer estatal. Segons les seves dades, a finals del 2016 havia rebut més de 50.000 milions d'euros, un 80% del deute directe estimat de Catalunya. Finalment, Fitch considera que un moviment cap a una devolució major amb més autonomia fiscal podria ser positiu per al perfil de crèdit de Catalunya si millora els ingressos fiscals, en línia amb "l'economia forta de la regió i la base impositiva", mentre el suport del govern central continua. "Creiem que una normalització de les relacions polítiques amb el govern central seria un primer pas necessari. Si això passa, podríem restablir el sostre de qualificació per a Catalunya".

Summary: Fitch alerta que l'augment de tensió amb Espanya confirma la nota BB amb perspectiva negativa de Catalunya


El cap de llista de CDC per Barcelona, Francesc Homs, ha demanat aquest dijous a tots els independentistes que concentrin el seu vot en aquell partit "que ha portat el país on és, no a base de discursos, sinó de fets, de prendre decisions i tirar endavant quan les circumstàncies són ben difícils". En el míting inicial de campanya des de Girona, Homs ha estat acompanyat pel president de la Generalitat, Carles Puigdemont, que ha avisat que el 26-J tots els catalans estan "interpel·lats a una qüestió de confiança", i ha definit la gent de Convergència com aquella que "sempre està disposada a desfer la troca". El més contundent, però, ha estat el president del partit, Artur Mas, que ha carregat contra la CUP durament. "Tan difícil era que aquesta gent fessin alguna coseta pel país, pel seu pressent i pel seu futur? Ens l'han jugat", ha etzibat.

Summary: Homs reclama el vot independentista perquè CDC és "qui ha portat el país on és per la via dels fets i no dels discursos"


La secretària general d'ERC i portaveu de JxSí, Marta Rovira, ha mostrat aquest dilluns el seu suport al secretari tercer de la Mesa del Parlament i diputat de CSQP, Joan Josep Nuet. "Som conscients que som aquí una vegada més perquè el govern espanyol utilitza la Fiscalia i el poder judicial per amenaçar el dret a vot dels ciutadans de Catalunya", ha assenyalat Rovira a les portes del TSJC. "A nosaltres si ens posen en aquesta conjuntura entre la repressió política que està exercint el govern espanyol i el dret a vot de tots els catalans, utilitzarem tots els instruments al nostre abast per protegir el dret a sufragi i l'exercici de democràcia de tots els ciutadans de Catalunya", ha reblat la secretària general d'ERC i portaveu de JxSí.

Summary: Rovira, amb Nuet al TSJC: "Som aquí un cop més per denunciar la repressió del govern espanyol i defensar el dret a vot"


L’agència de qualificació Fitch veu millora en el rendiment econòmic de les regions de l’Estat durant l’any 2016, però alerta que el suport financer de l’Estat continua essent “clau”. En el seu conjunt les 17 regions han presentat un balanç positiu de 6.100 milions d’euros en els primers vuit mesos de l’any, comparat amb la xifra negativa de 2.600 milions del mateix termini del 2015. L’augment s’explica en part per un creixement econòmic “robust”, i en aquest sentit preveu per a l’Estat un creixement del 3% del PIB per al 2016. Amb tot, alerten que “de lluny”, el màxim ingrés de les autonomies ha estat l’Estat, amb una transferència de 7.600 milions d’euros pel juliol, d’acord amb el que estableix el sistema de finançament. La transferència d’aquest any, insisteix Fitch, és 6.000 milions d’euros superior a la del 2015. També s’apunta que el cost dels interessos ha caigut una tercera part des del 2015, especialment perquè els mecanismes de liquiditat establerts pel govern espanyol han estat lliures d’interessos durant bona part de l’any. Amb tot, Fitch alerta que el suport financer de l’Estat apuntala les qualificacions de 16 de les 17 regions estatals, i en aquest sentit recorden que les de Catalunya continuen en l’estat de bo especulatiu.

Summary: Fitch veu millora en el rendiment econòmic de les regions estatals però alerta que el suport de l’Estat encara és “clau”


Un home de 62 anys i una dona de 63 han mort aquest dilluns a Piera (Anoia) presumptament intoxicats per monòxid de carboni a causa de la mala combustió d'un aparell, segons han informat els Bombers. Es tracta d'una parella que vivia al número 17 de l'Avinguda Corral del Mas, a la urbanització de Can Bonastre. Els Bombers han rebut l'avís a les 15.12 h. A banda dels Bombers, Mossos d'Esquadra i efectius del SEM s'han desplaçat fins al lloc dels fets. Els Mossos han descartat que les morts hagin estat violentes, per la qual cosa s'apunta la intoxicació com a hipòtesi més probable. Amb tot, els Bombers subratllen que la confirmació la donarà el resultat de l’autòpsia. A banda de quatre dotacions de Bombers hi han intervingut tres patrulles dels Mossos d’Esquadra , juntament amb dues dotacions del Sistema d’Emergències Mèdiques (SEM), concretament una ambulància medicalitzada i una altra de bàsica.

Summary: Dos morts a Piera presumptament intoxicats per la mala combustió d'un aparell


Els Mossos d'Esquadra van detenir dissabte passat un jove per haver robat un vehicle i provocar dos accidents i un incendi amb el vehicle sostret a Vilafranca del Penedès. El detingut té 20 anys, és de nacionalitat espanyola i veí de La Granada (Alt Penedès). Els fets van tenir lloc el mateix dissabte cap a les onze del matí quan inicialment una furgoneta va patir un accident prop de la deixalleria de Vilafranca del Penedès. El vehicle va sortir de la via per velocitat excessiva i va bolcar. Com a conseqüència del sinistre la parella del conductor va patir ferides de gravetat. En aquell moment un conductor suec que passava pel lloc de l’accident es va aturar amb la intenció d’ajudar les víctimes, que volien sortir per les finestres del vehicle bolcat. Aprofitant el moment en què el conductor suec demanava assistència mèdica per telèfon, el jove que havia provocat l’accident va pujar la seva parella mal ferida al vehicle que s’havia aturat a ajudar-los i va marxar del lloc a gran velocitat. Amb el vehicle sostret va conduir des del lloc de l’accident fins l’Hospital Comarcal de Vilafranca. Durant tot el trajecte el jove va conduir de manera temerària, no va respectar cap limitació ni senyalització de les vies, motiu pel qual va provocar dos accidents més abans d’arribar al centre hospitalari. Tot i col·lidir directament amb dos vehicles no va aturar ni reduir la marxa en cap moment.   Quan el jove va arribar finalment a l’Hospital Comarcal de Vilafranca va deixar la seva parella ferida en una llitera a urgències sense identificar-la i va fugir amb el vehicle sostret. Posteriorment, el vehicle va aparèixer cremat al municipi de Santa Fe del Penedès. A més, el foc procedent del vehicle incendiat va provocar un segon incendi que va afectar parcialment una masia i un camp de conreu propers, fet que va provocar que els bombers haguessin d’actuar per extingir les flames.   Per la descripció facilitada pels testimonis presents en els diferents fets, així com dels implicats en els accidents, els mossos van poder identificar ràpidament l’autor dels fets i cap a les cinc de la tarda hores del mateix dissabte el van detenir per quatre delictes: robatori o furt d’ús de vehicle, conducció temerària, danys i incendi. El detingut va passar a disposició judicial i el jutge en funcions de guàrdia va decretar el seu ingrés a presó.

Summary: Detingut per robar una furgoneta i provocar dos accidents i un incendi en una masia


La Federació de Sanitat de CCOO ha denunciat que hi ha residències que no han adaptat encara la informació sobre els procediments pel coronavirus, segons han explicat en ser consultades per l'ACN. Aquestes fonts assenyalen que es tracta d'una situació "força generalitzada" i són "pocs" els casos de direccions de residències que han adaptat a la realitat del centre els protocols sobre com atendre sospites o casos de covid-19 i altres procediments relacionats amb la pandèmia. En canvi, fonts de l'Associació Catalana de Recursos Assistencials han assegurat que s'estan aplicant els protocols i que estan col·laborant per "garantir la seguretat" de treballadors i usuaris. El sindicat també ha tingut coneixement que en algunes residències falten equips de protecció individual (EPI) per eventuals casos o sospites de coronavirus. Des d'Acra han assegurat que s'estan aplicant tots els protocols que s'han establert des de la Generalitat i que es una "tasca molt complicada" ja que les residències són centres amb moltes especificitats. Les mateixes fonts han indicat que les residències no poden fer com altres equipaments i tancar i el que estan fent és extremar les precaucions per garantir la "màxima seguretat".  CCOO ha rebut en les darreres hores moltes consultes sobre com poder acudir al lloc de treball a les residències de gent gran a partir d'aquest divendres, quan tanquen els centres educatius. La majoria de professionals de geriatria són dones i moltes de les que són mares han constatat problemes per organitzar la cura dels fills i anar a treballar, en un sector en què no es pot aplicar el teletreball. També és una professió amb un nombre important de famílies monoparentals i d'origen estranger, i que per tant poden trobar-se sense una xarxa familiar propera.  Sobre aquest tema, fonts d'Acra han reconegut que el de les residències és un sector molt feminitzat i que són sovint les dones les que fan les tasques de cura familiars. Per això, estan en "contacte permanent" amb el departament de Treball per veure si prenen alguna mesura al respecte, sobre les que els consta que estan treballant.    Els departaments de Salut i de Treball, Afers Socials i Famílies van acordar la setmana passada una sèrie de mesures per a les residències de gent gran, persones amb discapacitat o amb problemes de salut mental. Així, les persones que tinguin febre o símptomes respiratoris o bé que hagin viatjat recentment en zones de risc per coronavirus no visitin aquests centres i registrar les visites perquè, en cas d'un eventual positiu de covid-19, sigui més àgil localitzar tots els possibles contactes de la persona afectada, entre altres mesures. També es va establir com han d'actuar els professionals de la residència en cas d'una sospita o un cas confirmat i com l'equip sanitari residencial organitzarà l'assistència de la persona afectada, en cas que es pugui quedar a la residència durant el transcurs de la malaltia.

Summary: CCOO adverteix que residències de gent gran no tenen la informació adaptada sobre el procediment pel coronavirus


Els comuns han presentat aquest divendres el que han qualificat com "una mesura estrella", que consisteix en la creació d'un 'impost verd' d'un 3% per a les fortunes de més d'un milió d'euros. Segons l'eurodiputat Ernest Urtasun aquest figura impositiva permetria recaptar fins a 10.000 milions d'euros l'any a Espanya i aniria destinat exclusivament al finançament de la transició energètica. En una roda de premsa a la seu del partit, el candidat d'En Comú Podem per Barcelona, Jaume Asens, ha explicat que aquest nou impost aniria emmarcat en un 'new green deal' per lluitar contra el canvi climàtic, que ha considerat que és "un deure". "Si el planeta fos un banc, ja se l'hauria rescatat", ha lamentat. A més, el candidat dels comuns ha insistit que caldrà "marcar el rumb" al PSOE perquè "s'atreveixi" a aplicar aquesta mesura.

Summary: Els comuns proposen un 'impost verd' del 3% a les grans fortunes per finançar la transició energètica


L'ús de bosses de plàstic als mercats de Barcelona s'ha reduït prop d'un 50% després que a l'estiu l'Ajuntament posés en marxa una campanya de sensibilització amb la implantació del cobrament de bosses en el marc dels 'Mercats Verds'. Un total de 14 mercats municipals de Barcelona participen en la campanya i des del setembre apliquen el cobrament de les bosses de plàstic d'un sol ús, avançant-se a la directiva del Parlament i del Consell Europeu i a la prohibició de distribució de la bossa gratuïta anunciada per la Generalitat per al 2016. Els mercats que participen en la iniciativa són el Carmel, Sarrià, Santa Caterina, la Concepció, la Mercè, Vall d'Hebron, Hostafrancs, la Marina, Sants, Provençals, Sant Antoni, el Clot, Sant Martí i la Llibertat. La iniciativa, organitzada per l'Institut Municipal de Mercats de Barcelona, té com a objectiu contribuir a la conscienciació i a la gestió mediambientals als mercats a favor de la reducció de residus i la visualització de les bones pràctiques ambientals que s'hi desenvolupen. Aquest és també un objectiu del Pla Estratègic dels Mercats de Barcelona 2015-2020. Concretament, l'anàlisi de la campanya ha constatat que el 69% dels paradistes enquestats als mercats participants afirma que estan cobrant la bossa de plàstic de nanses, tot i que la manera d'aplicar la mesura no és homogènia, ja què hi ha parades que cobren la bossa de forma sistemàtica però d'altres la cobren segons el volum de compra o el client. A més, hi ha mercats on el 100% dels paradistes la cobren (Sants, Clot, Sant Martí, Provençals, Carmel i La Mercè) i d'altres on la mesura té una implantació del 50% o fins i tot del 25%, segons ha indicat l'Ajuntament. El procés d'assessorament als comerciants sobre els beneficis ambientals, socials i econòmics de la reducció de bosses ha permès contactar i informar les 730 parades dels mercats participants. L'aspecte més valorat pels paradistes ha estat la disponibilitat d'informació a través de les visites de les educadores sobre els aspectes que els interessaven o bé els preocupaven. Durant la campanya de sensibilització, s'ha informat directament un total de 5.000 clients dels mercats per part de l'equip d'educadores. Segons apunta el consistori, els clients s'han mostrat favorables a la mesura de cobrament de la bossa quan aquestes es distribuïen gratuïtament i han valorat molt positivament que els mercats adoptin una mesura que ja és habitual i està normalitzada, per exemple, als supermercats. A més, entre els clients s'ha detectat una sensibilitat més gran per la problemàtica dels residus, especialment per les bosses i pel sobre-envasat dels productes. És destacable que després d'implantar el cobrament de les bosses als mercats, el 75% dels enquestats tenen una valoració positiva sobre la mesura, amb una opinió entre força bona, bona i molt bona. En relació a l'ús d'elements reutilitzables per part dels clients a l'hora de fer les seves compres, els paradistes enquestats revelen que n'han observat un augment important, passant d'un 25% de clients que les utilitzaven a un 50%, fet que posa de manifest una correlació entre la reducció efectiva de bosses de plàstic i l'augment dels elements reutilitzables.   100.000 noves bosses reutilitzables  Aquesta iniciativa forma part de la campanya 'Mercats Verds', que durant 2015 ha iniciat dues accions de pràctiques sostenibles als Mercats de Barcelona: 'els Mercats Verds' lliures de bosses de plàstic i de productes de proximitat i ecològics Aquestes iniciatives continuaran i es complementaran durant 2016. Aquest mateix Nadal els Mercats de Barcelona distribuiran 100.000 bosses reutilitzables com a complement de les 200.000 que es van distribuir el març passat arreu dels mercats, i com a suport a la disminució d'ús de bosses de plàstic. L'Institut de Mercats de Barcelona (IMMB) es proposa consolidar i reforçar la campanya amb la idea que els mercats siguin vistos com a referents i un bon exemple a seguir per altres mercats i comerços. Per aquest motiu, l'IMMB proposa fer un reforç de la campanya 'lliures de bosses de plàstic' a principis de 2016 i assegurar la seva implantació en els altres mercats de la ciutat, fins que l'obligatorietat normativa es faci efectiva. Segons l'Ajuntament, en el futur es planteja que es faci un pas més envers la prevenció de residus tot incorporant-hi una campanya específica de reducció del sobre-envasat i les safates d'un sol ús (especialment les de poliestirè expandit) i el foment d'alternatives reutilitzables. La campanya per la reducció de les bosses plàstic s'emmarca en la iniciativa 'Mercats Verds', d'impuls de la sostenibilitat als mercats de la ciutat. El mercat de la Llibertat acull actualment una prova pilot que forma part de la mateixa iniciativa. Es basa en la promoció de productes de proximitat i ecològics i té com a objectiu treballar per la sostenibilitat en aquests espais alimentaris en favor d'una alimentació responsable i saludable. L'objectiu d'aquesta prova pilot és la seva implantació també a altres mercats de Barcelona.

Summary: L'ús de bosses de plàstic als mercats de Barcelona es redueix a la meitat des de la implantació del seu cobrament a partir de l'estiu


El secretari general de CCOO de Catalunya reclama als altres partits que conformin un “govern alternatiu” al de Rajoy ACN Barcelona.-El secretari general de CCOO de Catalunya, Joan Carles Gallego, ha advertit que un nou govern del PP seria el “pitjor” escenari per aconseguir derogar la reforma laboral, una de les principals reclamacions sindicals al poder polític dels darrers anys. En una entrevista a l’ACN, Gallego ha afirmat que la reforma laboral “està darrere” de l’increment de la pobresa, de la precarietat laboral i de la desigualtat a Espanya i ha recordat que tots els partits polítics, excepte el PP i C’s, es van mostrar contraris a aquesta normativa durant la campanya electoral del 26-J. En aquest sentit, el líder de CCOO de Catalunya ha reclamat a la resta partits que compleixin el que van prometre durant la campanya i exigeixin la derogació de la reforma laboral si tenen possibilitats de condicionar el nou govern espanyol. En aquest sentit, ha opinat que “l’escenari ideal” per al sindicat seria el d’un “govern alternatiu” al de Mariano Rajoy. Davant d’aquesta perspectiva, Gallego ha avançat que els sindicats s’encaminen a una tardor de “conflicte” si el proper govern espanyol manté l’actual legislació que va sorgir de la reforma laboral del PP. Així mateix, el secretari general de CCOO de Catalunya ha assenyalat que els sindicats també preparen una “ofensiva” durant els propers mesos per tal que es “reparteixin” els beneficis del creixement econòmic entre tota la societat, començant perquè els treballadors accedeixin a un salari “en condicions” i perquè es reverteixin les “retallades” de drets socials. Gallego també ha argumentat que, més enllà de la baixada de l’atur que s’ha registrat en els darrers mesos, cal observar de quin tipus és l’ocupació que s’està creant. En aquest sentit, ha assegurat que majoritàriament s’estan generant nous llocs de feina precaris, amb un menor sou i pitjors condicions laborals i que s’està consolidant també la figura del treballador pobre, un professional que cobra tant poc que es troba en situació de pobresa tot i tenir una feina estable. Segons el líder sindical, aquesta aposta pel “treball barat” porta a les empreses a no innovar ni a buscar altres vies de millorar la productivitat de les seves activitats. Per lluitar contra aquests fenòmens, Gallego ha proposat mesures com l’increment del salari mínim interprofessional (SMI), que s’hauria de situar al voltant del 60% del sou net mitjà d’una economia. A banda dels efectes sobre la renda dels assalariats amb menors ingressos, el secretari general de CCOO de Catalunya ha defensat aquest increment del SMI tindria conseqüències positives sobre la reactivació del consum, la reducció de les desigualtats socials i l’increment de les cotitzacions a la Seguretat Social, a més que incentivaria les empreses a millorar la seva productivitat.

Summary: Gallego adverteix que un nou executiu del PP és el “pitjor” escenari per  aconseguir derogar la reforma laboral


El Teatre l'Atlàntida de Vic ha presentat aquest dimecres la programació del l'equipament municipal per a la propera temporada. En total, de setembre fins a gener, s'oferirà una quarantena de propostes de totes les disciplines artístiques amb l'objectiu d'arribar a tots els públics. El cap de programació, Ramon Ferrer, ha destacat que enguany el teatre portarà a escena les produccions pròpies 'Verdaguer, ombres i maduixes' i 'Nador'. Pel que fa a la primera, Ferrer ha assenyalat que es tracta d'un musical que comptarà amb la música d'Obeses que confrontarà un Verdaguer jove i líric amb el Verdaguer vell, savi i desenganyat que tothom coneix. Pel que fa a 'Nador', de CorCia Teatre, s'inspira en l'obra de l'escriptora vigatana Laila Karrouch. Uns dies abans de l'estrena, s'ha programat un espectacle de música i literatura per conèixer millor el fet immigrant de les persones que arriben del Nador, al Marroc.

Summary: La nova temporada de l'Atlàntida portarà a escena una producció pròpia que donarà a conèixer un jove Jacint Verdaguer


Ben Harper & Charlie Musslewhite actuaran per primera vegada junts a l'estat espanyola amb dos concerts: el primer el pròxim 27 d'abril a Barcelona a la Sala Barts, i el segon el 3 de maig a Madrid a La Riviera, on presentaran  en directe 'No Mercy In This Land', el disc de blues que els dos han gravat i que sortirà a la venda el pròxim 30 de març. L'any 2013 els dos músics van gravar el premiat 'Get Up', àlbum guanyador d'un Grammy al millor disc de blues l'any 2014. Les entrades pel concert sortiran a la venda el pròxim divendres 26 a les deu del matí a www.benharper.com i a www.clipperslive.org.    Charlie Musselwhite és considerat un dels músics de blues més brillants del panorama internacional amb una gran trajectòria. De fet, va tocar amb Muddy Waters, Little Walter i Howlin 'Wolf i va col·laborar a l'àlbum 'Mule Variations', de Tom Waits. Mentre, Ben Harper és músic, cantant i compositor que ha produït obres de The Blind Boys of Alabama i Rickie Lee Jones entre altres, i té dos premis Grammy's i una extensa discografia que inclou 13 àlbums.

Summary: Ben Harper & Charlie Musslewhite actuaran a la Sala Barts de Barcelona el 27 d'abril


La Policia Local de Blanes (Selva) ha detingut aquest dimecres un veí de la població de 37 anys per un robatori amb força i un furt en dos establiments en ple confinaments. Els agents el van arrestar per un robatori amb força en un establiment del centre de al vila i per un delicte de furt d'una caixa enregistradora en un altre local situat a La Plantera. Es tracta d'un comerç que fa temps que va tancar l'activitat però el lladre va aprofitar que tenia la persiana mig oberta perquè el propietari estava fent feines a l'interior i es va endur la caixa. A més, en una intervenció prèvia de la Policia Local, el sospitós va intentar enganyar els agents fent-se passar pel seu germà, que no té antecedents policials. Quan finalment van comprovar la seva veritable identitat, els agents van comprovar que li consten fins a tres ordres judicials de detenció. També l'han denunciat per incompliment de la Llei 4/2015 per no complir amb les mesures recollides per l'estat d'alarma per coronavirus.  Des de fa més d'una setmana, una de les tasques prioritàries de la Policia Local de Blanes i Protecció Civil és estar amatents a les diferents mesures i accions que requereix l'emergència sanitària pel coronavirus. Tot i que la prioritat és l'alerta per la COVID-19, les actuacions policials també inclouen actuacions i requeriments de la ciutadania que no hi tenen res a veure.

Summary: Detingut un lladre a Blanes que va robar en dos establiments en ple confinament


Les protestes s'han repetit a ciutats catalanes i de tot l'Estat contra les polítiques del govern del PP ACN Barcelona.-Un miler de persones s'han concentrat aquest dijous a la plaça de Catalunya convocats pel sindicat UGT de Catalunya i col·lectius com la Marea Pensionista en defensa del sistema públic de pensions. La concentració s'ha repetit en una desena de ciutats catalanes i a gairebé un centenars de poblacions de tot l'Estat. Els organitzadors han protestat contra la revalorització del 0,25% de les pensions per aquest any i han denunciat "el foment de plans de pensions privats que fa el govern espanyol mentre retalla les pensions públiques". Durant la manifestació, el portaveu de Marea Pensionista, Domiciano Sandoval, ha declarat que “no ens deixarem prendre el sistema públic de pensions” i ha cridat al conjunt de la ciutadania a “implicar-se en aquestes concentracions, ja que es tracta d’un problema que afecta tota la societat”. Els convocants han lamentat que s'han "esgotat" tots els processos de diàleg amb el govern de l’Estat, "que no planteja cap tipus de resposta" i que "fa que la mobilització sostinguda i constant sigui la única sortida" fins que l'executiu central faci "marxa enrere". "Hem de tenir molt clar que no podem deixar la lluita pel futur de les pensions únicament en mans de les persones pensionistes, el problema és de tota la societat", segons la UGT de Catalunya. "Per això és fonamental que tota la ciutadania hi participem i acompanyen els pensionistes en totes les mobilitzacions", conclou el sindicat. Entre d'altres mesures, els convocants reclamen la derogació de l’Índex de Revalorització i el Factor Sostenibilitat, que "empobreixen els actuals i futurs pensionistes", i demanen "la recuperació del poder adquisitiu perdut per les pensions" des que no es revaloritzen d'acord amb l'IPC. Així mateix, UGT també ha sol·licitat una "reforma immediata de les fonts de finançament" de les pensions que "permeti que el sistema pugui finançar-se addicionalment amb impostos", així com "l’eliminació de les reduccions de cotitzacions i alliberar el Sistema de la Seguretat Social de les despeses que suposen les bonificacions a la contractació".

Summary: Un miler de persones es concentren a la plaça de Catalunya en defensa de les pensions públiques


El diputat d'Infraestructures Viàries i Mobilitat, Jordi Fàbrega, ha visitat aquest dijous les obres que s'estan realitzant a la carretera C-1411b de Manresa, entre el pont de Sant Francesc i l'estació de Renfe. El projecte consisteix en la construcció d'una passarel·la per a vianants que permetrà un accés segur a l'estació de tren, ja que fins ara els vianants havien de circular per la carretera. Fàbrega ha destacat que es tracta d'una obra "absolutament necessària" per a la mobilitat de Manresa i ha avançat que els treballs es podran donar per acabats en un termini d'uns deu dies. Per la seva banda, el batlle de Manresa, Valentí Junyent, ha dit que serà una infraestructura molt utilitzada per la població i ha destacat, sobretot, el guany en seguretat. Els treballs van arrencar el passat mes de juny amb un pressupost de 365.000 euros i també han permès arranjar l'aparcament per a vehicles.  Els vianants ja poden accedir de forma segura a l'estació de Renfe de Manresa gràcies a la nova passarel·la que s'ha construït entre el pont de Sant Francesc i l'estació de tren. Tot i que està previst que l'obra es doni completament per finalitzada d'aquí a uns deu o quinze dies, la passarel·la ja està oberta al trànsit de persones. Així ho ha relatat aquest dijous el diputat d'Infraestructures Viàries i Mobilitat de la Diputació de Barcelona, Jordi Fàbrega, en una visita d'obres. Es tracta d'una infraestructura llargament reivindicada per la ciutat, ja que, tal com ha expressat el batlle de la capital del Bages, Valentí Junyent, fins ara els vianants havien de circular directament per la carretera amb els perills que això comportava. Ara, ha dit l'alcalde, "guanyem en seguretat i al mateix temps fomentem els sistemes de mobilitat que no són els cotxes". Segons Junyent, amb la nova passarel·la "els vianants podran accedir a l'estació amb unes garanties de seguretat que ara no teníem i, al mateix temps, embellim l'accés a la ciutat pel pont de Sant Francesc".  Les obres es van iniciar el passat mes de juny i s'han allargat al voltant de cinc mesos amb un pressupost de 365.000 euros. En concret, els treballs han consistit en la construcció d'una passarel·la i una vorera entre el pont de Sant Francesc i l'esplanada d'aparcament que hi ha al costat de la carretera vella de Manresa on s'enllaça amb un pas de vianants que permet arribar fins al passadís d'accés a l'estació de Renfe.  A més, també s'ha instal·lat nou enllumenat i s'ha arranjat l'aparcament per a vehicles on hi haurà cabuda per a un centenar de cotxes. Amb tot, Junyent ha dit que l'objectiu de les obres no eren potenciar l'aparcament, ja que al costat de l'estació ja hi ha el pàrquing soterrat de la Reforma.

Summary: Recta final de les obres de la nova passarel·la de vianants per accedir a l'estació de Renfe de Manresa


La nova portaveu del PP al Congrés, Cuca Gamarra, ha afirmat que el PP "està obert" a analitzar amb Cs les "diverses alternatives" que hi ha per concórrer plegats a les eleccions catalanes. Gamarra ha dit que el president dels populars, Pablo Casado, "ha estat molt clar en aquest aspecte" i "no té cap mena de por a coalicions o aliances electorals si això considerem que és bo per al constitucionalisme a Catalunya". "El centredreta quan està unit és més fort i en moltes situacions és el marc més favorable per ser més forts i, per tant, sempre estem oberts a l'estudi i anàlisi de les diverses alternatives que es puguin plantejar", ha dit la substituta de Cayetana Álvarez de Toledo en una entrevista a la 'Cope' aquest divendres al matí. Gamarra ha explicat que encara "no hi ha res sobre la taula" però ha assegurat que el PP "sempre avantposarà l'interès general al de partit". Sobre l'agenda del PP a Catalunya, la portaveu a la cambra baixa ha dit que és la "constitucional", que "sempre" han tingut. "Seguir sent fermes en defensa del marc constitucional davant qualsevol atac independentista", ha dit. Sobre la possibilitat de donar suport als Pressupostos Generals de l'Estat, Gamarra ho ha vist "difícil". La portaveu del PP ha dit que els plantejaments del govern espanyol estan "als antípodes" del que defensa el PP i la presència de Podem -"el comunisme"- fa pràcticament impossible que els avalin. "Dubto molt que puguin coincidir amb el PP", que té una "línia antagònica", ha afirmat. Preguntada per un hipotètic apropament als socialistes amb els canvis a l'equip directiu del PP, Gamarra ha assegurat que el partit "sempre ha tingut la mà estesa" a pactar amb el PSOE i Casado ha proposat pactes d'Estat. "El problema no està al PP, el problema està en Pedro Sánchez" perquè ha triat governar amb Podem i formar "el govern més radical de la història". "Dubto que Sánchez canviï a hores d'ara", ha dit. Gamarra ha dit que amb el canvi de portaveu "el discurs no canviarà" perquè seguirà defensant el projecte del PP i ha dit que farà una oposició "compartida amb tots" els companys de partit i que serà "ferma, contundent i constructiva". Sobre els relleus que ha fet Casado, la portaveu ha dit que "d'un bon líder s'exigeix capacitat d'adaptació i que prioritzi el projecte col·lectiu i l'interès general sobre les decisions personals".

Summary: Gamarra diu que el PP "no té cap mena de por" a una coalició o aliança amb Cs a les eleccions catalanes


El municipi de Castelló d'Empúries (Alt Empordà) no reviurà combats medievals aquest setembre ja que els organitzadors de la fira de Terra de Trobadors han decidit suspendre l'edició del 2020. Aquest any coincidia amb el 30è aniversari d'aquest esdeveniment medieval. La coordinadora municipal encarregada de l'organització de l'acte ha decidit aquest dimarts al vespre per unanimitat que optava per ajornar fins al 2021 la 30a edició. El motiu és que les condicions sanitàries que s'exigeixen per organitzar un esdeveniment de gran format com el de Castelló d'Empúries són complexes i per això prefereixen no posar en risc la seguretat dels visitants.  A més, els organitzadors també van coincidir en què no volien desaprofitar la 30a edició per fer una edició reduïda de la fira medieval. La darrera edició de Terra de Trobadors va reunir més de 45.000 persones i, de fet, és la festa medieval més important de tot Catalunya. Ara preveuen que el 2021 es recuperi el torneig medieval, el sopar caracteritzat i la resta d'actes com actuacions musicals i teatrals.

Summary: Castelló d'Empúries suspèn la 30a edició de Terra de Trobadors que s'havia de fer el setembre


L'advocat general del Tribunal de Justícia de la Unió Europea ha conclòs que sacrificar animals amb el ritual halal i kosher està protegit per la llibertat de culte estipulada en la normativa europea. El lletrat de l'alt tribunal amb seu a Luxemburg considera que els governs no poden exigir l'atordiment previ dels animals perquè la legislació europea sobre protecció dels animals contempla una excepció per preservar el dret de determinades religions a mantenir certs rituals. Ara el TJUE haurà de dir en els pròxims mesos si està d'acord amb aquesta interpretació per resoldre el dubte plantejat pel Tribunal Constitucional belga sobre aquesta qüestió. Bèlgica va prohibir el sacrifici d'animals sense un estaborniment previ que redueixi el seu patiment. Per obtenir la carn halal o kosher, tant musulmans com jueus maten amb un tall al coll a vaques, cabres, ovelles o ocells que es dessagnen durant hores fins que moren. Les entitats animalistes fa anys que lluiten per frenar aquesta pràctica, mentre que les comunitats musulmanes i jueves reivindiquen la seva llibertat de culte. En la seva opinió, l'advocat general ha reconegut que és "difícil conciliar" algunes pràctiques religioses amb "les concepcions modernes del benestar animal". Tot i això, remarca que suprimir aquesta excepció religiosa en la llei sobre protecció dels animals està en mans dels polítics.

Summary: Sacrificar animals amb el ritual halal i kosher està protegit per la llibertat de culte, diu l'advocat general del TJUE


La Comissió Europea espera que “ara” Espanya “pugui formar un govern estable”. El president de la Comissió, Jean-Claude Juncker ha escrit una carta de felicitació al líder del PP i president espanyol en funcions, Mariano Rajoy, “per haver guanyat el major nombre de diputats” al Congrés del Diputats, segons ha indicat el portaveu comunitari, Margaritis Schinas. Brussel·les confia que després dels resultats del 26-J el nou executiu “pugui continuar treballant estretament amb les institucions europees i amb els seus socis de la UE”. Brussel·les té sobre la taula la possibilitat d’una multa a Espanya per la desviació del dèficit públic.  “Juncker ha felicitat Rajoy per haver guanyat el major nombre de diputats a les Corts. Esperem que ara es pugui formar un govern estable perquè Espanya pugui continuar treballant estretament amb les institucions europees i amb els seus socis de la UE", ha assegurat Margaritis Schinas en la roda de premsa habitual de la CE a Brussel·les.

Summary: Brussel·les espera que “ara es pugui formar un govern estable” a Espanya


El tercer trimestre de l'any ha estat el més positiu de la història del Port de Barcelona amb una acceleració del ritme de creixement del 36,8% pel que fa al moviment de contenidors i del 31,2% del tràfic total, segons ha informat la instal·lació portuària. Aquest percentatge confirmen que s'està registrant un increment de l'activitat en relació amb els percentatges de creixement que es venien registrant en els últims trimestres. En l'acumulat dels nous primers mesos de l'any, el moviment de contenidors ha crescut un 31% i el tràfic total un 22,4% en relació amb els primers nou mesos de l'any passat. En relació amb l'activitat internacional entre el gener i el setembre, les exportacions augmenten el 3,5% i les importacions el 9,3%.    En l'activitat de contenidors, que registra ritmes de creixement molt positius tant en arribades com en sortides, destaquen les operacions de transbordament, contenidors descarregats i tornats a embarcats, que creixen un 129,8%. Aquestes manipulacions de contenidors les valora molt positivament la direcció del Port de Barcelona perquè suposen la consolidació de la instal·lació com 'hub' d'interconnexions.  El mercats més actius des que va començar l'any són els països asiàtics que es mostren molt dinàmics i lideren els principals increments en els intercanvis comercials amb la Xina creixent al 9,6%, la Unió dels Emirats Àrabs l'11,3%, Corea del Sud el 14,2%, l'Índia el 13%, el Japó el 10% i Vietnam el 6,2%.  Lleugera caiguda del nombre de creueristes  En relació amb el moviment de passatgers, en els primers nou mesos de l'any, el Port de Barcelona ha rebut més de 3,2 milions de passatgers, tant arribats en línies  regulars de ferris com de creueristes, amb un creixement global del 2,7%.  Els usuaris de ferris, 1,2 milions de persones, augmenten l'11,4% mentre que els passatgers de creuer, 2 milions de persones, registren un lleuger descens de l'1,9% en relació amb els primers nou mesos de l'any passat. Fonts del Port de Barcelona expliquen que aquest lleuger descens no es pot afirmar que sigui per l'impacte de l'atemptat jihadista del 17 d'agost a Barcelona sinó que s'explica per altres factors. De fet, en el mes de juliol, un mes abans de l'atemptat, el nombre de passatgers de creuers ja va retrocedir l'1,7%.   En els dos primers trimestres de l'any, el nombre de passatgers en creuers s'havia incrementat al Port de Barcelona en l'1,9%. Tot i això, en els últims vuit anys, la capital catalana es manté estable en nombre de passatgers de creuers amb una xifra a l'entorn dels 2,6 milions de passatgers.  En el tercer trimestre d'aquest any, el lleuger retrocés del nombre de passatges de creuers pot respondre tant a la irrupció de nous mercats com al fet que en aquesta temporada no arriba al Port de Barcelona el creuer més gran del món 'Harmony off the Seas amb uns 6.000 passatgers que ha estat substituït per un vaixell amb menor capacitat.

Summary: El Port de Barcelona registra aquest estiu el millor trimestre de la història en volum d'activitat


L'advocat i diputat al Parlament Europeu Igor Šoltes  (Verds/ALE) opina que la Comissió Europea "ha expressat clarament la seva opinió" sobre la situació a Catalunya i s'ha posicionat, diu, "només cap a un costat", referint-se al govern espanyol. Per ell, la implicació internacional i la mediació no passen per l'Executiu comunitari sinó per altres institucions o organismes. "És important demanar també a la comunitat internacional, fora d'Europa, mediació. Amb tot, també hi ha el Consell d'Europa, la Comissió de Venècia o les Nacions Unides, que han intervingut en alguns casos per iniciar el diàleg", explica en declaracions a l'ACN. "Això és important per als dos costats; no fer una política d'amenaces sinó intentar parlar per solucionar una situació que no és fàcil", conclou. Precisament aquest dimecres el vicepresident de la Comissió Europea Valdis Dombrovskis ha dit que des de la institució "confien" en el president Mariano Rajoy i les institucions espanyoles així com en "totes les forces polítiques" que treballen per una solució en el marc de la constitució espanyola i ha reiterat "la crida pel ple respecte a l'ordre constitucional d'Espanya". En una línia similar a Šoltes s'ha expressat la líder de l'Esquerra Unitària a l'Eurocambra, l'alemanya Gabriele Zimmer. La presidenta del grup considera que la UE "no pot ser mediadora", ja que hi ha líders com la cancellera Angela Merkel, que estan donant suport a Rajoy. Per contra, segons ella, les institucions han de "pressionar" el president del govern espanyol perquè accepti el diàleg. Ja al maig, en una entrevista amb l'ACN, Šoltes reconeixia "com n'és de difícil, en alguns casos, pressionar les institucions europees perquè s'impliquin més". El diputat eslovè criticava llavors la UE per "no atrevir-se a opinar sobre els conflictes interns dels seus estats" i defensava que la voluntat independentista a Catalunya "no és un secret". Ara que la situació a Catalunya és sobre la taula d'Europa, i després d'una setmana amb debats monogràfics al Parlament Europeu i al Comitè de les Regions, el rol que han de jugar les institucions europees és motiu de confrontació entre partits. Mentre que populars i socialistes europeus han rebutjat al ple de l'Eurocambra la mediació, els Verds o l'Esquerra Unitària la defensen.

Summary: L'eurodiputat eslovè Igor Šoltes critica que la Comissió Europea s'ha "posicionat" amb el govern espanyol


“Viure amb naturalesa la diversitat religiosa que hi ha a la comarca d’Osona”. Amb aquest objectiu, la Unió de Comunitats Islàmiques de Catalunya i el projecte de Comunitats Musulmanes d’Osona -amb la col·laboració de l’Ajuntament de Manlleu- celebraran aquest dissabte la 1a Jornada Intercultural d’Osona al passeig del Ter de Manlleu. A través d’un comunicat, els organitzadors han explicat que la jornada servirà de final de festa del ramadà –que ha acabat el 4 de juny- per a la mainada de tres a dotze anys. La jornada també vol promoure la coneixença i el respecte a la diversitat i per això està oberta a tothom. Entre d’altres, hi haurà inflables, una carpa de contes d’arreu del món, una carpa d’escriptura àrab, una de pintura i una altra amb jocs. A més, també es podrà participar en activitats d’aigua, una xocolatada, veure titelles o tastar els dolços típics de la festa de la fi del ramadà. Les activitats començaran a les deu del matí i s’allargaran fins a les sis de la tarda.

Summary: El passeig del Ter de Manlleu acollirà aquest dissabte la 1a Jornada Intercultural d’Osona


El sector pirotècnic català viu aquests dies el moment més important de l'any amb la revetlla de Sant Joan a tocar. Segons els botiguers les vendes estan "animades" i hi ha "millors sensacions" que l'any 2016, quan ja es va detectar una lleugera recuperació. Així ho ha explicat a l'ACN Sandra Córcoles, propietària d'un dels milers d'establiments, entre casetes i locals, que tenen autorització per vendre articles pirotècnics a Catalunya durant aquesta època de l'any. La botiguera de Sabadell assegura que aquesta setmana ja hi ha hagut molta activitat i que la previsió és que de mitjana una família catalana gasti uns 30 euros en petards. Amb l'objectiu d'adaptar-se a totes les butxaques, molts establiments ofereixen ofertes i preus molt ajustats, i alguns fins hi tot han optat per crear lots solidaris per als consumidors més modestos. Pel que fa als productes més demandats, destaquen les bombetes, les bengales, les piules, els xinos, els grans trons, les fonts de colors i les bateries.  Sandra Córcoles, propietària de la botiga Petards 4x4 de Sabadell, ha assegurat que aquest 2017 hi ha més moviment que anys enrere. "Hi ha moltes persones que aquests dies ja s'han apropat per estalviar-se les cues de darrera hora i som optimistes perquè les sensacions que estem tenint són molt bones", apunta. Córcoles recorda que l'any passat ja van començar-se a recuperar les vendes i confia que enguany es mantingui aquesta tendència. Amb tot, assegura que encara hi ha moltes famílies que tenen dificultats econòmiques. "Tot i que de mitjana poden gastar-se uns 30 euros per llar, trobem que hi ha persones que no s'ho poden permetre", indica. Amb l'objectiu que tothom pugui gaudir de la revetlla, l'establiment comercialitza dos lots solidaris que ofereixen una desena de productes bàsics per cinc i sis euros. "Es una de les ofertes que més bé funciona i inclou una barreja dels productes que més èxit tenen entre el públic infantil", afirma. Un cop més els articles més demandats són les bombetes i bengales entre els més menuts, i els xinos i les piules entre els nens més grans. També tenen molt bona acollida els grans trons, les fonts de colors i les bateries. "Aquest any comptem amb un assortit de bateries molt gran i hem incorporat novetats com la Magna i la Discovery", explica. Petards sabadellenquitzats  A banda, la botiga ofereix productes exclusius de la ciutat com una font dedicada a l'emblemàtica Torre de l'Aigua o una altra als Saballuts. Com a novetat, aquest 2017, Petards 4x4 ha decidit homenatjar les Bruixes del Nord, una de les entitats històriques de la cultura del foc a la ciutat. Per fer-ho, el reconegut il·lustrador sabadellenc Ismael Ferrer ha dissenyat el dibuix d'una font i d'una bateria dedicades a l'entitat. Es poden comprar, o bé per separat, o bé en paquet, amb una candela de 30 boles de regal.

Summary: El sector pirotècnic encara la revetlla de Sant Joan amb "optimisme" i "bones sensacions"


El portaveu del subgrup del PPC, Alejandro Fernández, ha demanat la dimissió del president del Govern, Quim Torra. Durant la seva intervenció després de la compareixença del cap de l'executiu aquest dimecres al matí al Parlament, Fernández ha replicat que l'única "via esgotada" és la del president de la Generalitat. Abans, Torra havia criticat la qualitat de la democràcia i la justícia espanyola. A més, Fernández ha assegurat que Torra no desaprofita "cap oportunitat per desprestigiar la qualitat de la democràcia espanyola". A més Fernández ha subratllat que "el problema" està a Catalunya, perquè Torra "margina la meitat de la població", i fa una crida "constant" a la "insurrecció", i reivindica un home "condemnat per segrestar i torturar un altre ésser humà", en referència al dirigent de l'esquerra abertzale Arnaldo Otegi. En aquesta línia, el portaveu del PPC ha reivindicat la democràcia espanyola i ha subratllat que és un dels països amb menys sentències condemnatòries del Tribunal Estrasburg -amb sis, tal com ha informat. Finalment, Fernández ha aplaudit el paper de l'Advocacia de l'Estat i la Fiscalia sobre els escrits d'acusació a la causa de l'1-O, ja que han llençat els seus criteris, demostrant "independència" en "no sotmetre's" al criteri del govern espanyol, com a mostra de "separació de poders".

Summary: El PPC demana la dimissió de Torra i considera que l'única "via esgotada" és la del president


Formarà part d'un centre integral de tractament de la drogodependència ACN Barcelona.-El trasllat de la narcosala Baluard es farà efectiu a la primavera del 2017. Les obres del nou Centre d'Atenció i Seguiment, que ocuparà les instal·lacions del CUAP Peracamps, ja han començat. Aquest equipament albergarà una unitat de tractament d'addicions i la sala de consum de drogues que des del 2010 està situada al recinte històric de les Drassanes Reials. L'Ajuntament de Barcelona aposta per un model integral de tractament de les drogodependències. Amb aquest nou centre, set dels deu districtes en tindran un i faltarà a  l'Eixample, Gràcia i Nou Barris. Des del govern municipal recorden que l'alcohol és el principal motiu de tractament i neguen que obrir aquest tipus d'equipaments provoqui efecte crida. S'ha creat una comissió de seguiment amb entitats i veïns. L'Ajuntament de Barcelona vol que cada districte tingui un Centre d'Atenció i Seguiment de drogodependències que sigui integral. Això vol dir que ha d'incorporar una part de reducció de danys (sala de venopunció, dutxes i intercanvi de roba i cafè) i també una unitat de tractament d'addiccions. El trasllat de la sala Baluard a l'edifici Peracamps comportarà la creació d'aquest tipus d'equipament, que ocuparà el que abans era el Centre d'Urgències i Atenció Primària Peracamps, que ja es va moure el passat mes al carrer Sant Oleguer.  D'aquesta forma, el Museu Marítim podrà recuperar a partir de la primavera de l'any que ve les instal·lacions on ara mateix hi ha la narcosala, que havia de ser temporal però que funciona des del 2010.  La comissionada de Salut de l'Ajuntament de Barcelona, Gemma Tarafa, ha destacat els beneficis d'aquest trasllat (anunciat però no materialitzat durant el mandat de Xavier Trias) i de la creació d'un centre integral. Tarafa ha remarcat que es crea una nova unitat de tractament (fins ara els addictes eren derivats a Lluís Companys o a Barceloneta), i tots els recursos estaran junts i molt a prop de l'atenció primària. A més, ha subratllat que el 10% de les persones que van a consumir drogues en aquest tipus de sales on també se'ls ofereix tractament acaben demanant-lo. Aquesta integració afavoreix que facin el salt i provin de deixar les drogues. El nou CAS tindrà un total de 530 metres quadrats, més del doble d'espai que la Sala Baluard actualment.  De tota manera, Tarafa també ha indicat que el principal motiu de tractament és l'alcohol. "Aquí el problema no el tenim amb l'heroïna o amb la cocaïna, sinó amb l'alcohol", ha advertit.  Així mateix, ha aprofitat per negar que l'obertura d'aquest tipus d'instal·lacions provoqui un efecte crida, segons indicadors que tenen de l'experiència amb altres casos. "Els CAS s'ubiquen allà on tenim persones que ho necessiten, addictes, però no genera un efecte crida", ha assenyalat.  De fet, la polèmica narcosala de la Vall d'Hebron té uns 100 usuaris des de la seva obertura, per exemple. En el cas de la sala Baluard, ara mateix hi ha unes 300 persones que hi passen al mes. En el primer semestre del 2016 l'han utilitzada 1.276. Tècnics de l'Agència de Salut Pública destaquen que la recollida de xeringues disminueix moltíssim amb l'obertura d'aquests centres, així com les sobredosis i les infeccions de VIH.  Gala Pin: "Cal prioritzar el dret a la salut" Sobre les inquietuds i queixes dels veïns que generen aquest tipus d'equipaments, la regidora de Ciutat Vella, Gala Pin, ha opinat que cal "prioritzar el dret a la salut", i que això és "perfectament compaginable amb tenir unes dinàmiques a l'espai públic amb les quals tothom se senti còmode". Pin ha explicat que s'ha activat una comissió de seguiment amb entitats i veïns de la zona, que es va reunir a l'octubre i tornarà a reunir-se al desembre. També s'ha posat en marxa un pla de comunicació per abordar inquietuds d'actors concrets, com l'Escola Oficial d'Idiomes o l'AMPA de l'Escola Cervantes. Així mateix, s'ha incrementat el nombre d'educadors al Raval, s'ha reforçat el servei de neteja i i tècnics de l'Ajuntament treballen per detectar per avançat quines dinàmiques perjudicials es poden produir a l'espai públic  Quan aquest CAS entri en funcionament, quedaran tres districtes sense un equipament integral d'aquestes característiques: l'Eixample, Gràcia i Nou Barris. Tarafa ha explicat que ara mateix s'està avaluant el Pla de Drogues 2013-2016 i s'abordarà si cal crear aquests recursos, amb especial atenció a Nou Barris, de cara al proper trienni. En aquest nou pla s'estudiarà també la creació d'un alberg per a persones consumidores. El trasllat de la Sala Baluard forma part d'un conjunt d'actuacions per reorganitzar els serveis sanitaris de Ciutat Vella. Així, el CUAP Peracamps s'ubica ara al carrer Sant Oleguer i té a la primera planta el centre de malalties de transmissió sexual, tuberculosi i tropicals. El nou CAS Baluard s'instal·larà on abans hi havia el CUAP, i els centres de salut mental ocuparan espais del CAP Drassanes.

Summary: El trasllat de la narcosala Baluard de Barcelona es farà efectiu a la primavera del 2017


Junqueras, Turull, Romeva, Bassa, Rull i Forn abandonen junts el Parlament després de tot el dia d'intervencions ACN Barcelona.-L'exvicepresident de la Generalitat Oriol Junqueras, i els exconsellers Jordi Turull, Dolors Bassa, Raül Romeva, Josep Rull i Joaquim Forn, han abandonat el Parlament de Catalunya després d'haver estat passant, un per un, per la comissió d'investigació sobre l'aplicació de l'article 155 de la Constitució a Catalunya durant el temps que eren membres del Govern. Bassa ha tornat sola a la seva comitiva al centre penitenciari de Puig de les Basses, mentre que la resta d'exconsellers han compartit vehicles per fer el camí cap a la presó de Lledoners. Tots havien arribat al Parlament al voltant de dos quarts de 9 del matí. Tant a l'arribada com a la sortida han estat acompanyats pel president de la Generalitat, Quim Torra, i el del Parlament, Roger Torrent, així com dels actuals membres del Govern.

Summary: Els exconsellers tornen a la presó després de comparèixer a la comissió d'investigació del 155


Els Agents Rurals i els Bombers han confirmat que la hipòtesi principal amb què treballen és que l'origen de l'incendi de Sant Fruitós de Bages hagi estat una burilla llançada al voral d'un camí. Així ho ha explicat el cap dels Agents Rurals al Bages, Quico Ribera, qui ha dit que "està garantit al 100% que la causa de l'incendi és el factor humà i té bastants números que l'origen sigui una burilla". De fet, Ribera ha dit que han localitzat la burilla que podria haver causat l'incendi i en aquests moments l'està analitzant la policia científica. Els Bombers han donat per controlat l'incendi a les 19.58h i les estimacions del cos d'emergències són que el perímetre afectat pel foc és de 150 hectàrees, tot i que hi ha zones de l'interior que no s'han arribat a cremar. El 90% de la vegetació afectada és agrícola.  El factor humà és la causa de l'incendi que aquest dijous a la tarda ha afectat un perímetre de 150 hectàrees a Sant Fruitós de Bages i, molt probablement, l'origen ha estat el llançament d'una burilla en un camí rural. Així ho han assegurat els Agents Rurals del Bages, que també han confirmat que han localitzat la burilla que hauria causat l'incendi. El cap de l'Àrea Bàsica dels Agents Rurals al Bages, Quico Ribera, ha dit que "encara és d'hora per descartar altres causes" però ha dit que la hipòtesi de la burilla "està molt avançada i pràcticament validada pels testimonis que hi havia en l'inici de l'incendi".  De la seva banda, el director general dels Bombers, Juli Gendrau, ha explicat que en el moment del foc hi havia temperatures molt altes i una humitat relativa molt baixa, un fet que ha propiciat que l'incendi "corregués molt ràpid". De fet, el cap de la Regió Central dels Bombers, Francesc Boya, ha especificat que, mentre els incendis dels últims dies la velocitat de propagació era de 2,5 km/h, en el foc d'aquest dijous a Sant Fruitós de Bages la velocitat de propagació s'ha incrementat fins els 6 km/h. Els màxims responsables del cos de Bombers han alertat que aquesta situació es pot agreujar durant la revetlla de Sant Joan i, per això, han fet una crida a la prudència en un dia en què "tradicionalment es fan molts focs i es tiren coets voladors". Gendrau ha demanat a la població que sigui "molt curosa" i que s'abstinguin de fer foc a prop de zones amb vegetació agrícola.  Per la seva part, el batlle de Sant Fruitós de Bages, Joan Carles Batanés, ha dit que el municipi ha viscut diversos focs en els darrers anys però "aquest ha tocat molt de prop els ciutadans perquè ha tingut lloc en una zona periurbana i això fa que el ciutadà tingui la percepció de perill molt més propera". Batanés ha explicat que s'ha hagut de desallotjar un centenar de veïns del Barri de la Rosaleda, una vintena d'infants que es trobaven en un campus d'estiu a l'Escola Paidós i també s'han confinat les persones que es trobaven als comerços del polígon de la carretera de Berga. Totes aquestes persones, però, han pogut tornar a casa seva quan s'ha donat el foc per estabilitzat. El foc també ha generat importants problemes de trànsit amb talls i retencions a les carreteres de la zona. En concret, durant tres hores s'han fet talls totals o parcials a la carretera C-25, la C-16c i la N-141c. Poc abans de les set de la tarda ja s'ha pogut reobrir el trànsit.

Summary: Els Agents Rurals apunten que una burilla pot ser la causa de l'incendi de Sant Fruitós de Bages


La literatura ha tornat a l'Antiga Fàbrica d'Estrella Damm pel Mercat de Nadal del Llibre, que se celebra aquest dissabte fins a les nou. En la cinquena edició, la cita s'ha demostrat altra vegada com un punt de confluència i interacció entre escriptors i lectors. Amb una afluència continuada d'unes 1.500 persones a la vegada, segons el TR3SC, els assistents han passejat per les parades de la plaça del Llibre i han emplenat la Sala Màquines durant tot el matí per escoltar les conferències dels escriptors Màrius Serra, Joan Margarit, Víctor Amela, Martí Gironell i Sergi Pàmies. Pels més petits, els personatges de la Vaca Florentina i Geronimo Stilton i els conta-contes han sigut els principals atractius. I és que, a més de vendre llibres, el Mercat congrega gairebé un centenar d'autors i autores, que acudeixen a la cita sigui per firmar obres sigui per participar en els debats que s'han organitzat. També anomenat 'Sant Jordi d'Hivern', és l'esdeveniment literari celebrat a Catalunya que engloba més activitats en una sola jornada amb tallers i concerts infantils, música en directe, 'food trucks' i 'pop-up stores'.

Summary: El Mercat de Nadal del Llibre congrega milers de persones i torna a ser un punt de trobada entre escriptors i lectors


La ministra portaveu del govern espanyol, Isabel Celaá, ha reclamat al president de la Generalitat, Quim Torra, que "rebaixi la seva tensió" i no estableixi "a mode d'ultimàtum" qüestions que "per res estan en un camí cap a la normalitat i la sortida d'un conflicte polític". En la roda de premsa posterior al Consell de Ministres, Celáa ha assegurat que el seu govern no ha tractat ni és objecte de debat la possibilitat d'aplicar el 155 a Catalunya tot i que ha refermat l'avís del president del govern espanyol, Pedro Sánchez. La portaveu de l'executiu ha demanat que hi hagi "prou intel·ligència" al Palau d ela Generalitat per "aprofitar el passadís obert en la política", en referència a la via del diàleg. I ha tornat a rebutjar la possibilitat d'un referèndum d'autodeterminació acordat. "No ens entabanaran, però donem una oportunitat al diàleg", ha conclòs. La portaveu ha assegurat que el govern de Sánchez no vol "escalades dialèctiques" però alhora ha avisat el president Torra que "ha de ser un president de tots els catalans". "El que volem és que el govern català rebaixi la seva tensió. No pot establir a mode d'ultimàtum qüestions que per res estan a un camí cap a la normalitat, la conclusió i la sortida d'un conflicte polític", ha afegit. Tot i l'advertiment de Sánchez d'aquest dijous, Celáá ha assegurat que l'aplicació del 155 "no s'ha mencionat ni ha estat objecte de debat" per part del govern espanyol. I ha apel·lat a la "intel·ligència" per aprofitar el que considera un "passadís obert en política". "Donem una oportunitat per les solucions. No creiem que tota la Catalunya sobiranista pensi exactament el mateix que Torra. Donem una oportunitat a la política perquè l'altre camí ja el coneixem", ha advertit. Preguntada per si és possible un referèndum acordat sobre l'autodeterminació, Celaá ha reiterat que el seu govern "no accepta un referèndum" perquè considera que "no és constitucional i no existeix a cap constitució del món". I ha assenyalat que la proposta de l'executiu espanyol és una reforma de l'Estatut i que això és el que es podria votar, no un referèndum d'autodeterminació. Celáa ha defensat que el seu govern està "fent política" i ha contraposat la seva actitud amb la de l'anterior executiu del PP. La portaveu ha assegurat que estan treballant per obrir camins per tenir interlocució i "saber el problema dels altres" i ha posta d'exemple que s'ha celebrat una reunió de la bilateral quan feia més de set anys que no es reunia. Un diàleg, però, marcat pels "límits de la llei". "No ens entabanaran però donem una oportunitat al diàleg", ha afegit.

Summary: El govern espanyol reclama a Torra que no faci "ultimàtums" i diu que no s'ha plantejat el 155


La Comissió Europea ha rebaixat una dècima la previsió de creixement del PIB a Espanya fins al 2,1% aquest any i l'1,9% el 2020. En les seves previsions econòmiques d'hivern, l'executiu comunitari rebaixa els pronòstics pel 2019 i el 2020 respecte al publicat a la tardor, i també tanca el 2018 amb un creixement lleugerament menor del PIB espanyol: un 2,5%, una dècima per sota del pronosticat al novembre, i mig punt menys que el 2017. La Comissió atribueix la desacceleració principalment a una baixada en el consum privat i una menor contribució de les exportacions. La Comissió veu "riscos" en el pronòstic per Espanya relacionats principalment amb un entorn global menys fort però també amb una major "incertesa", tant "interna com externa". Les previsions econòmiques d'hivern pronostiquen que la creació de llocs de treball es reduirà, en part per l'efecte que s'espera de l'aplicació des de l'1 de gener de l'augment del salari mínim interprofessional aprovat per decret pel govern de Pedro Sánchez, i que el fixa en 900 euros. Amb tot, la Comissió matisa que seguiran creant-se llocs de treball que permetran continuar amb la reducció de la taxa d'atur. Per altra banda, la institució preveu una acceleració lleugera de les exportacions aquest any i el vinent, després d'un "fort deteriorament" l'any passat i malgrat el "dèbil" creixement en el comerç mundial. Alhora, s'espera que les importacions es desaccelerin "àmpliament" en línia amb la demanda final. La inflació general va assolir l'1,7% el 2018 i es preveu que baixi fins a l'1,2% el 2019 pels efectes provocats per canvis en el preu del petroli. El 2020, però, la previsió és que augmenti fins a l'1,5%.

Summary: Brussel·les rebaixa una dècima la previsió de creixement a Espanya fins al 2,1% aquest any i l'1,9% el vinent